KIRJALLINEN KYSYMYS P-1528/00 esittäjä(t): José Ribeiro e Castro (UEN) neuvostolle. Tapaus Bosman ‐ EY:n perustamissopimuksen tarkistaminen ja liitepöytäkirja ammattilaisjalkapalloa tai urheilua yleisesti koskevan pöytäkirjan liittäminen siihen.



Virallinen lehti nro 072 E , 06/03/2001 s. 0070 - 0071



KIRJALLINEN KYSYMYS P-1528/00 esittäjä(t): José Ribeiro e Castro (UEN) neuvostolle (5. toukokuuta 2000) Aihe: Tapaus Bosman EY:n perustamissopimuksen tarkistaminen ja liitepöytäkirja ammattilaisjalkapalloa tai urheilua yleisesti koskevan pöytäkirjan liittäminen siihen Bosman-päätös(1) muutti perusteellisesti jalkapallon luonnetta Euroopassa, kuten komissio on todennut. Päätöksen mukaan EY:n perustamissopimuksen 39 (ent. 48) artikla kieltää urheiluseuroja (mukaan lukien kansalliset seurat ja Euroopan jalkapalloliitto UEFA) hyväksymästä mitään sääntöä, jolla rajoitetaan toisen jäsenvaltion kansalaisuuden omaavien ammattipelaajien käyttöä jalkapallojoukkueissa. Varakkaammat seurat jotka ovat tavallisesti muutamissa rikkaimmissa jäsenvaltioissa ovat sen jälkeen alkaneet hankkia pelaajia, joita, heidän ollessaan vielä koulutusvaiheessa, houkutellaan jättämään alkuperäiset seuransa, jotka ovat tavallisesti heidän kotimaassaan. Nyt meillä on yhtäältä suuren pääoman ja suurten liiketoimien jalkapallo muutamissa (harvoissa) maissa ja toisaalta pienemmän luokan jalkapallo, jota uhkaa sen parhaimpien voimavarojen menettäminen valtakeskusten yhä houkuttelevampien rahatarjousten vuoksi. Tämän sääntöjen puuttumisesta johtuvan erittäin sekavan tilanteen vuoksi urheilutulokset ovat suurelta osin ennalta määrättyjä: useimmissa tapauksissa raha voittaa urheilullisten arvojen hävitessä. Urheilun avoimuus sekä yhteiskuntaamme syvään juurtuneet urheilukilpailujen perusperiaatteet ovat vaakalaudalla. Eurooppa ja sen moninaisuus kärsivät myös tästä. Komission jäsen Viviane Reding on äskettäin komission edustajana lehdistölle antamissaan lausunnoissa ehdottanut, että ratkaisu tähän ongelmaan voisi olla rikkaiden ja köyhien seurojen välisten solidaarisuusmekanismien luominen, ja yhtenä keinona hän nimesi pelien televisiointioikeuksista saatavien valtavien rahasummien jakamisen seurojen kesken. Nämä kaksi kysymystä ovat kuitenkin täysin erillisiä. Televisiointioikeuksia voidaan pitää oikeutetusti puhtaasti kaupallisina asioina, joita koskevat asianmukaiset yleiset säännöt, mutta nyt kyse on pohjimmiltaan urheilua ja erityisesti joukkueiden kokoonpanoa koskevista säännöistä. Tämä on asia, johon ei EY:n perustamissopimuksen nojalla pitäisi puuttua antamalla urheilulle vahingollisia päätöksiä. Valitettavasti näyttää siltä, että aikomus on jälleen kerran pitää ongelmaa pelkästään taloudellisena kysymyksenä, vaikka juuri tämän kysymyksen yhä kasvavan painoarvon johdosta urheilu yleisesti ja jalkapallo erityisesti menettävät jatkuvasti urheilullista arvostustaan. On outoa, että EU:n toimielimet eivät ratkaise tätä kysymystä, vaan kuulevat sen sijaan rahan ääntä. Ainoa ratkaisu tähän ongelmaan on tarkistaa EY:n perustamissopimusta kuten monet tahot ovat jo ehdottaneet liittämällä siihen pöytäkirja, jonka tarkoituksena on suojella urheiluviranomaisten antamia erityissääntöjä kun kyseessä ovat kunkin urheilulajin omat intressit. Yhtyykö neuvosto tähän komission äskettäin ilmaisemaan kantaan? Jos ei, aikooko neuvosto ottaa nämä kysymykset ottaen huomioon niiden huomattavat sosiaaliset vaikutukset vuoden 2000 hallitustenvälisen konferenssin asialistalle EY:n perustamissopimuksen tarkistamiseksi tältä osin liittämällä siihen asiaa koskeva erityispöytäkirja, kuten nykyinen puheenjohtaja on jo ehdottanut? (1) Asia C-415/93, Union royale belge des societés de football association ASBL vastaan Jean-Marc Bosman ja muut ja Euroopan jalkapalloliitto (UEFA) vastaan Jean-Marc Bosman 15. joulukuuta 1995. Vastaus (18.19. syyskuuta 2000) Neuvosto on tietoinen ammattilaisjalkapalloilussa tapahtuneesta kehityksestä sen jälkeen, kun tuomioistuin antoi ratkaisunsa tapauksessa Bosman. Neuvosto ei kuitenkaan ole määritellyt kantaansa kyseiseen kehitykseen eikä ole saanut komissiolta ehdotuksia kysymyksessä esitetyn asian sääntelemiseksi. Hallitustenvälisen konferenssin esityslistaan ei tällä hetkellä sisälly urheilua kysymyksessä esitetyllä tavalla koskevaa tai muuta EY:n perustamissopimuksen tarkistusta. Kuten arvoisa parlamentin jäsen on ehkä tietoinen, neuvostolla ei ole asemaa jäsenvaltioiden hallitusten edustajien konferenssissa eikä se voi näin ollen lausua kantaansa konferenssin työskentelystä.